ANYKŠČIŲ RAJONO SAVIVALDYBĖS

TARYBA

SPRENDIMAS

DĖL ANYKŠČIŲ RAJONO DAUGIABUČIŲ GYVENAMŲJŲ NAMŲ BENDROJO NAUDOJIMO OBJEKTŲ MAKSIMALAUS ADMINISTRAVIMO TARIFO BEI JO APSKAIČIAVIMO TVARKOS APRAŠO PATVIRTINIMO

2022 m. sausio 27 d. Nr. 1-TS-9

Anykščiai

Vadovaudamasi Lietuvos Respublikos civilinio kodekso 4.84 straipsnio 9 dalimi, Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Daugiabučio namo bendrojo naudojimo objektų administravimo nuostatų, patvirtintų Lietuvos Respublikos Vyriausybės 2001 m. gegužės 23 d. nutarimu Nr. 603 „Dėl Daugiabučio namo bendrojo naudojimo objektų administravimo nuostatų patvirtinimo“, 8.1 papunkčiu ir Bendrojo naudojimo objektų administratoriaus atrankos ir skyrimo tvarkos aprašo, patvirtinto Lietuvos Respublikos Vyriausybės 2013 m. birželio 20 d. nutarimu Nr. 567 „Dėl Bendrojo naudojimo objektų administratoriaus atrankos ir skyrimo tvarkos aprašo patvirtinimo“, 11.3 papunkčiu, atsižvelgdama į UAB Anykščių komunalinio ūkio 2022-01-10 raštą Nr. 17 „Dėl administravimo įkainių perskaičiavimo“, Anykščių rajono savivaldybės taryba nusprendžia:

1. Patvirtinti Anykščių rajono daugiabučių gyvenamųjų namų bendrojo naudojimo objektų maksimalaus administravimo tarifo apskaičiavimo tvarkos aprašą (pridedama).

2. Nustatyti, kad asmens, pretenduojančio teikti bendrojo naudojimo objektų administravimo paslaugas, nurodytas administravimo tarifas negali viršyti šio sprendimo 1 punktu patvirtinto Anykščių rajono daugiabučių gyvenamųjų namų bendrojo naudojimo objektų maksimalaus administravimo tarifo apskaičiavimo tvarkos aprašo nustatyta tvarka apskaičiuotų namo maksimalių administravimo mokesčio tarifų (su pridėtinės vertės mokesčiu) per mėnesį už 1 kv. m naudingojo ploto:

2.1. daugiabučių namų, kurių plotas iki 1000 kv. m – 0,075 Eur;

2.2. daugiabučių namų, kurių plotas nuo 1001 iki 3000 kv. m – 0,071 Eur.

3. Nustatyti, kad šio sprendimo 2 punktu nustatyti maksimalūs administravimo mokesčio tarifai taikomi nuo 2022 m. kovo 1 d.

4. Pripažinti netekusiu galios Anykščių rajono savivaldybės tarybos 2014 m. sausio 30 d. sprendimą Nr. 1-TS-27 „Dėl Anykščių rajono daugiabučių gyvenamųjų namų bendrojo naudojimo objektų maksimalaus administravimo tarifo bei jo apskaičiavimo tvarkos aprašo patvirtinimo“.

5. Nustatyti, kad asmenys, jau įrašyti į Asmenų, pretenduojančių teikti Anykščių rajono savivaldybės daugiabučių namų bendrojo naudojimo objektų administravimo paslaugas, sąrašą (toliau-sąrašas) ir siekiantys toliau vykdyti veiklą, susijusią su bendrojo naudojimo objektų administravimu, turi iki 2022 m. kovo 1 d. pateikti Anykščių rajono savivaldybės administracijai patikslintą bendrojo naudojimo objektų administratoriaus deklaraciją (toliau – deklaracija), kurioje, vadovaujantis 1 punkte nurodytu aprašu, būtų nurodyti patikslinti administravimo mokesčio tarifai.

Šis sprendimas skelbiamas Teisės aktų registre ir Savivaldybės interneto svetainėje.

Meras	Sigutis Obelevičius

PATVIRTINTA

Anykščių rajono savivaldybės tarybos

2022 m. sausio 27 d. sprendimu Nr. 1-TS-9

ANYKŠČIŲ RAJONO DAUGIABUČIŲ GYVENAMŲJŲ NAMŲ BENDROJO NAUDOJIMO OBJEKTŲ MAKSIMALAUS ADMINISTRAVIMO TARIFO APSKAIČIAVIMO TVARKOS APRAŠAS

I SKYRIUS

BENDROSIOS NUOSTATOS

1. Anykščių rajono savivaldybės daugiabučių gyvenamųjų namų bendrojo naudojimo objektų maksimalaus administravimo tarifo apskaičiavimo tvarkos aprašas (toliau – Aprašas) nustato daugiabučio gyvenamojo namo butų ir kitų patalpų savininkų bendrojo naudojimo objektų maksimalaus administravimo tarifo apskaičiavimo tvarką kai bendrojo naudojimo objektai administruojami pagal Lietuvos Respublikos civilinio kodekso 4.84 straipsnio nuostatas.

2. Aprašu privalo vadovautis asmenys, pretenduojantys teikti Anykščių rajono savivaldybės daugiabučių namų bendrojo naudojimo objektų administravimo paslaugas ir Anykščių rajono savivaldybės administracijos direktoriaus įsakymu paskirti bendrojo naudojimo objektų administratoriai (toliau – Administratorius).

3.	Aprašas parengtas vadovaujantis Lietuvos Respublikos civiliniu kodeksu, Daugiabučio namo bendrojo naudojimo objektų administravimo nuostatais, patvirtintais Lietuvos Respublikos Vyriausybės 2001 m. gegužės 23 d. nutarimu Nr. 603 „Dėl Daugiabučio namo bendrojo naudojimo objektų administravimo nuostatų patvirtinimo“ (toliau – Administravimo nuostatai), Bendrojo naudojimo objektų administratoriaus atrankos ir skyrimo tvarkos aprašu, patvirtintu Lietuvos Respublikos Vyriausybės 2013 m. birželio 20 d. nutarimu Nr. 567 „Dėl Bendrojo naudojimo objektų administratoriaus atrankos ir skyrimo tvarkos aprašo patvirtinimo“, ir atsižvelgiant į UAB „Sistela“ rekomendacijas „Dėl daugiabučių gyvenamųjų namų administravimo ir priežiūros mokesčio tarifų apskaičiavimų“ (toliau – Rekomendacijos).

II SKYRIUS

PAGRINDINĖS SĄVOKOS

4. Apraše vartojamos sąvokos:

4.1. Bendrojo naudojimo objektų administravimas – butų ir kitų patalpų savininkų bendrosios dalinės nuosavybės administravimas, kai administratorius atlieka visus veiksmus, būtinus daugiabučio gyvenamojo namo bendrojo naudojimo objektams išsaugoti ir jų naudojimui pagal paskirtį užtikrinti;

4.2. Skaičiuojamasis daugiabutis namas – daugiabutis su centriniu šildymu namas, kurio bendrojo naudojimo objektų normuojamoms administravimo sąnaudoms nustatyti sudaryta sąmata pagal rekomenduojamų darbų sąrašą. Skaičiuojamojo daugiabučio namo techninės charakteristikos:

4.2.1. bendrasis plotas – 2001–3000 kv. m;

4.2.2. bendrasis naudingasis plotas – 1800 kv. m;

4.2.3. pastato amžius – 20–35 metai.

4.3. Skaičiuojamasis administravimo mokesčio tarifas – skaičiuojamojo namo administravimo išlaidų mėnesinio mokesčio dydis su PVM už vieną kvadratinį metrą. Skaičiuojamasis administravimo mokesčio tarifas apskaičiuotas atsižvelgiant į administratoriaus funkcijas, nustatytas Administravimo nuostatuose, ir vadovaujantis statinių statybos skaičiuojamųjų kainų nustatymo principais bei Rekomendacijomis;

4.4. Namo maksimalus administravimo mokesčio tarifas – pagal šiame apraše nustatytą tvarką apskaičiuotas namo bendrojo naudojimo objektų maksimalus administravimo mėnesinis mokesčio tarifas su PVM už vieną kvadratinį metrą naudingojo ploto.

5. Kitos šiame apraše vartojamos sąvokos atitinka sąvokas, apibrėžtas Lietuvos Respublikos civiliniame kodekse, Lietuvos Respublikos daugiabučių gyvenamųjų namų ir kitos paskirties pastatų savininkų bendrijų įstatyme, Lietuvos Respublikos statybos įstatyme ir Administravimo nuostatuose.

III SKYRIUS

DAUGIABUČIŲ GYVENAMŲJŲ NAMŲ ADMINISTRAVIMO TARIFO APSKAIČIAVIMO TVARKA

6. Daugiabučių gyvenamųjų namų administravimo kainos apskaičiuojamos lokalinių sąmatų, sudarytų gyvenamųjų namų administravimui pagrindu, vadovaujantis Butų ir kitų patalpų savininkų bendrosios nuosavybes administravimo pavyzdiniais nuostatais bei kitais Lietuvos Respublikos teises aktų nustatytais privalomaisiais gyvenamųjų namų naudojimo ir priežiūros reikalavimais.

7. Administravimo nuostatuose nustatytų administratoriaus funkcijų vykdymui rekomenduojamas administratoriaus atliekamų darbų (veiklos) sąrašas pateikiamas 1 priede.

8. Nenumatytų darbų (veiklos) kaina apskaičiuojama procentais nuo administratoriaus atliekamų darbų (veiklos) apskaičiuotų kainų.

9. Daugiabučių gyvenamųjų namų metinės administravimo kainos apskaičiuojamos pagal formulę:

1formulė

Ia = (Iak + lan)

Ia - metinė administravimo kaina (Eur);

Iak - metinė administratoriaus darbų kaina (Eur);

Ian - metinė administratoriaus nenumatytų darbų kaina (Eur);

10. Mėnesinis daugiabučių gyvenamųjų namų administravimo mokesčio tarifas apskaičiuojamas pagal formulę:

2 formulė

Ta=Ia / (Sn x 12)

Ta – administravimo mokesčio tarifas (Eur);

Ia - – metinė administravimo kaina (Eur), nustatyta pagal 9 punktą;

Sn - statinio (pastato) bendrasis naudingas plotas (kv.m.).

IV SKYRIUS

DAUGIABUČIŲ GYVENAMŲJŲ NAMŲ ADMINISTRAVIMO TARIFO APSKAIČIAVIMAS

11. Administratoriaus darbo valandos skaičiuojamoji rinkos kaina prilyginta 4,0 kvalifikacinės kategorijos darbo užmokesčio valandiniam atlygiui (2021 m. spalio mėn. kainomis 10,03 Eur).

12. Administravimo kainos apskaičiavimuose pritaikyti tokie skaičiuojamosios kainos ekonominiai normatyvai:

- 5 proc. statybvietės išlaidos. Prie statybvietės išlaidų priskiriamos bendrosios priežiūros organizavimo, kontrolės, atliktų darbų priėmimo-perdavimo, kompiuterinių ir ryšio priemonių naudojimo, transporto, darbo priemonių eksploatavimo ir kitos išlaidos;

- 1,47 proc. bendrasis socialinio draudimo įmokų tarifas bei garantinio fondo ir ilgalaikio nedarbo įmokų tarifas 0,32 proc. Iš viso – 1,79 proc. nuo apskaičiuoto darbo užmokesčio;

- 12 proc. netiesioginės išlaidos (nuo tiesioginių išlaidų);

- 21 proc. PVM.

13. Sąnaudos nenumatytiems darbams (veiklai) apskaičiuotos 10 proc. dydžio nuo atliekamų darbų (veiklos) apskaičiuotos kainos (nenumatyti darbai - paraiškų agentūroms dėl finansavimo teikimas, įgyvendinimas, priežiūra bei kontrolė; įvairių parengiamųjų darbų, dokumentacijos rengimas prieš daugiabučių namų atnaujinimo (modernizavimo) projekto įgyvendinimą bei kiti Administravimo nuostatuose nenumatyti darbai).

14. Anykščių rajono daugiabučių gyvenamųjų namų bendrojo naudojimo objektų maksimalus administravimo tarifas apskaičiuotas 1 kv. m. naudingo ploto per mėnesį, pateiktas 2 priede.

V SKYRIUS

BAIGIAMOSIOS NUOSTATOS

15. Klausimai, kurie neaptarti šiame Apraše, sprendžiami vadovaujantis Lietuvos Respublikos civiliniu kodeksu, įstatymais ir kitais norminiais teisės aktais.

16. Aprašas keičiamas, pripažįstamas netekusiu galios Anykščių rajono savivaldybės tarybos sprendimu.

_________________________

1 priedas

ADMINISTRATORIŲ ATLIEKAMŲ DARBŲ (VEIKLOS) SĄRAŠAS

Eil. Nr.	Darbų (veiklos) pavadinimas	Skaičiuojamosios darbo laiko sąnaudos žm. val. per metus

Namams, kurių plotas iki 1000 kv. m.	Namams, kurių plotas nuo 1001iki 3000 kv. m
1	2	3	4
1	Sudaro ir tvarko namų butų ir kitų patalpų (toliau - patalpos) ir patalpų savininkų (naudotojų) sąrašą pagal VĮ Registrų centro ir patalpų savininkų pateiktus duomenis, sudaro ir tvarko namo bendrojo naudojimo objektų aprašą. Nuostatų II skyrius 4.1 ir 4.2 punktai.	1	3
2.	Organizuoja namo techninę priežiūrą, bendrosios dalinės nuosavybės teise ar kitais įstatymų nustatytais pagrindais patalpų savininkų naudojamo ir (ar) valdomo žemės sklypo priežiūrą. Nuostatų II skyrius 4.3 punktas.	2	4
3.	Rengia ir tvirtina ilgalaikį namo bendrojo naudojamo objektų atnaujinimo planą, apskaičiuoja mėnesinės kaupiamosios įmokos tarifą ir teikia juos patalpų savininkams tvirtinti. Nuostatų II skyrius 4.4 punktas.	1	3
4.	Rengia namo priežiūros ūkinį ir finansinį planą (toliau - ūkinis planas), kuriame nurodo planuojamas einamųjų namo bendrojo naudojimo objektų administravimo, namo techninės priežiūros, šildymo ir karšto vandens sistemų, lifto, bendrojo naudojimo patalpų ir žemės sklypo priežiūros, kitas su administruojamu namu susijusias paslaugas, jų tarifus ir išlaidas, teikia derinti patalpų savininkams. Ūkinį planą tikslina pagal patalpų savininkų motyvuotas pastabas ir pasiūlymus, tvirtina, skelbia ir kopijas teikia patalpų savininkams. Nuostatų II skyrius 4.5 punktas.	2	7
5.	Organizuoja ir vykdo namo techninės priežiūros, kitų su administruojamu namu susijusių paslaugų ir namo bendrojo naudojamo objektų atnaujinimo darbų pirkimus. Nuostatų II skyrius 4.6, 4.6.1, 4.6.2, 4.6.3 punktai.	4	12
6.	Teisės aktų nustatytais atvejais ir tvarka dalyvauja name vykdytų statybos darbų užbaigimo procedūrose. Nuostatų II skyrius 4.7 punktas.	2	5
1	2	3	4
7.	Teisės aktų nustatytais atvejais rengia, teikia patalpų savininkams pasiūlymus dėl energiją taupančių priemonių įgyvendinimo ir šaukia patalpų savininkų susirinkimą arba organizuoja balsavimą raštu dėl namo atnaujinimo (modernizavimo). Nuostatų II skyrius 4.8 punktas.	1	2
8.	Teisės aktų nustatytais atvejais ir tvarka šaukia patalpų savininkų susirinkimą arba organizuoja balsavimą raštu dėl namo šildymo ir karšto vandens sistemos prižiūrėtojo (eksploatuotojo) pasirinkimo, namo šildymo būdo keitimo, namo šildymo ir karšto vandens sistemos pertvarkymo pagal šiai sistemai nustatytus privalomuosius reikalavimus, apsirūpinimo karštu vandeniu būdo, šilumos paskirstymo metodo, karšto vandens tiekėjo pasirinkimo ir dalyvauja įgyvendinant patalpų savininkų priimtus sprendimus. Atlieka namo šildymo ir karšto vandens sistemos prižiūrėtojo (eksploatuotojo) pasirengimo šildymo sezonui kontrolę. Nuostatų II skyrius 4.9 punktas.	2	5
9.	Apskaičiuoja mokėjimus, įmokas, tvarko jų surinkimo ir naudojimo apskaitą. Teisės aktų nustatyta tvarka parengia sąskaitas faktūras už savo suteiktas paslaugas, mėnesinius mokėjimų pranešimus už kitas suteiktas paslaugas ir teikia patalpų savininkams (naudotojams) ar jų įgaliotiems asmenims. Nuostatų II skyrius 4.10 punktas.	8	34
10.	Šaukia patalpų savininkų susirinkimus arba organizuoja balsavimą raštu. Nuostatų II skyrius 4.11 punktas.	1	3
11.	Rengia metinę savo veiklos, susijusios su administruojamu namu, ataskaitą, skelbia ją ir teikia patalpų savininkams. Nuostatų II skyrius 4.12 punktas.	1	3
12.	Skelbia informaciją apie savo veiklą, užtikrina valstybinės vėliavos iškėlimą ir atlieka kitas funkcijas, susijusias su patalpų savininkų bendrosios nuosavybės administravimu. Nuostatų II skyrius 4.13, 4.14 punktai.	1	4
Iš viso atliekami darbai pagal Nuostatus:	26	85
13.	Teisės aktų nustatytais atvejais ir (ar) patalpų savininkų sprendimu, priimtu Civilinio kodekso 4.85 straipsnyje nustatyta tvarka, administratoriui už suderintą atlygį gali būti pavesta atlikti ir kitas, Nuostatų 4 punkte nenurodytas funkcijas, susijusias su patalpų savininkų bendrosios nuosavybės administravimu. Nuostatų II skyrius 5 punktas.	Kiti nenumatyti darbai

2 priedas

DAUGIABUČIŲ GYVENAMŲJŲ NAMŲ MAKSIMALUS ADMINISTRAVIMO MOKESČIO TARIFAS NAMAMS, KURIŲ PLOTAS IKI 1000 KV.M.

(2021 m. spalio mėn. kainomis)

Eil. Nr.	Pavadinimas	Skaičiuojamoji paslaugų (darbų) kaina per metus (Eur)	Tarifas 1 kv. m naudingo ploto per mėn. (Eur)

be PVM	su PVM	be PVM	su PVM
1	2	3	4	5	6
1.	Administravimo darbai (iš viso)	343,48	415,61	0,062	0,075
11.1.	Administratoriaus darbai (pagal rekomenduojamas laiko sąnaudas)	312,26	377,83
2.	Kiti nenumatyti darbai (pagal administravimo nuostatus)	31,22	37,78

DAUGIABUČIŲ GYVENAMŲJŲ NAMŲ MAKSIMALUS ADMINISTRAVIMO MOKESČIO TARIFAS NAMAMS, KURIŲ PLOTAS NUO 1001 IKI 3000 KV.M.

(2021 m. spalio mėn. kainomis)

Eil. Nr.	Pavadinimas	Skaičiuojamoji paslaugų (darbų) kaina per metus (Eur)	Tarifas 1 kv. m naudingo ploto per mėn. (Eur)

be PVM	su PVM	be PVM	su PVM
1	2	3	4	5	6
1.	Administravimo darbai (iš viso)	1122,94	1358,75	0,058	0,071
11.1.	Administratoriaus darbai (pagal rekomenduojamas laiko sąnaudas)	1020,85	1235,23
2.	Kiti nenumatyti darbai (pagal administravimo nuostatus)	102,09	123,52